KIRJALLINEN KYSYMYS E-0222/01 esittäjä(t): Nelly Maes (Verts/ALE) neuvostolle. Köyhdytetyn uraanin käyttö EU:n nopean toiminnan välineen joukoissa.



Virallinen lehti nro 340 E , 04/12/2001 s. 0014 - 0015



KIRJALLINEN KYSYMYS E-0222/01 esittäjä(t): Nelly Maes (Verts/ALE) neuvostolle (8. helmikuuta 2001) Aihe: Köyhdytetyn uraanin käyttö EU:n nopean toiminnan välineen joukoissa Euroopan parlamentin 17 päivänä tammikuuta köyhdytetyn uraanin käytöstä antamassa päätöslauselmassa (B5-0047, B5-0049, B5-0050, B5-0051 ja B5-0054/2001) pyydetään, että köyhdytetyn uraanin käyttö keskeytettäisiin toistaiseksi ennalta varautumisen periaatteen mukaisesti. Eräät jäsenvaltiot ja NATOn jäsenet ovat kuitenkin vakaasti päättäneet käyttää nopean toiminnan välineen joukkojen Challenger-hyökkäysvaunuissa ja Sea Harrier -taistelukoneissa köyhdytettyä uraania sisältäviä ammuksia. Voiko neuvosto antaa luettelon tällä hetkellä käytössä olevista ammuksista, jotka sisältävät köyhdytettyä uraania? Jos vastaus on kielteinen, miksi neuvosto ei voi antaa julki kyseisiä tietoja? Jos vastaus on myönteinen, onko neuvosto valmis noudattamaan ennalta varautumisen periaatetta (Euroopan parlamentin ehdotuksen mukaisesti) ja kehottamaan jäsenvaltioita olemaan käyttämättä kyseisenlaisia ammuksia? Vastaus (10. heinäkuuta 2001) Neuvosto keskusteli köyhdytettyä uraania sisältävistä ammuksista 22. tammikuuta 2001 ja ilmoitti sitoutuvansa siihen, että kysymys pyritään selvittämään täysin. Ministerit vaativat myös jäsenvaltioiden viranomaisilta sekä muilta asiaa tutkivilta organisaatioilta keskinäistä avoimuutta ja avointa tietojenvaihtoa. Neuvostolla ei ole käytettävissään luetteloa tällä hetkellä käytössä olevista ammuksista, jotka sisältävät köyhdytettyä uraania. Jäsenvaltiot tekevät päätökset erilaisten ammusten käytöstä kansallisen suvereniteettinsa mukaisesti. Neuvosto vaihtoi näkemyksiä 9. huhtikuuta 2001 köyhdytettyä uraania sisältävistä ammuksista useiden kansainvälisten organisaatioiden keräämien tieteellisten todisteiden pohjalta. Näkemystenvaihdon päätteeksi puheenjohtaja esitti keskustelusta seuraavan yhteenvedon: - Neuvosto panee merkille useiden kansainvälisten organisaatioiden (UNEP, WHO, NATO, komission perustama ad hoc -asiantuntijaryhmä) tekemän työn Balkanilla käytettyjen ammusten sisältämälle köyhdytetylle uraanille altistumisen mahdollisten terveys- ja ympäristövaikutusten selvittämiseksi. - Näissä yksityiskohtaisissa ja puolueettomissa tutkimuksissa ei ole tullut esille tieteellisiä todisteita, joiden mukaan köyhdytetyn uraanin käyttö olisi yhteydessä väestön tai konfliktialueella palvelleiden henkilöiden kärsimiin erilaisiin sairauksiin. - Alueella esiintyneiden ilmeisten terveys- ja ympäristöongelmien vuoksi neuvoston olisi kuitenkin sitouduttava seuraamaan mahdollisia lisätutkimuksia tiiviisti sekä tarkastelemaan tätä kysymystä uudelleen myöhemmin, jos siihen on aihetta. - Komissio käsittelee jo joitakin alueella esiintyviä ympäristöongelmia meneillään olevissa hankkeissa. Neuvosto kehottaa komissiota ottamaan huomioon köyhdytettyä uraania koskevien selvitysten tulokset sekä ympäristö- ja terveyskysymysten kokonaistilanteen laatiessaan Länsi-Balkanin maita koskevia uusia maakohtaisia strategioita.